Han var blevet betroet titusindvis af kroner fra sine klienter, men i stedet for at få dem betalt videre til dem, der skulle have dem, brugte han dem selv blandt andet på kasino.

Til sidst kollapsede det hele, og med et underslæb, der betragtes som af særlig grov beskaffenhed, på langt over seks millioner kroner, gik den kendte 57-årige advokat Erling Halskov fra Odense selv til politiet og meldte sig.

- Det er jo ganske forfærdeligt, at jeg har taget så mange penge, men jeg forsøgte at vinde pengene tilbage. Ingen vidste noget. Jeg sad nogle timer og overvejede, om jeg skulle tage mit eget liv. Jeg har ikke været klog men direkte dum, indrømmede Erling Halskov, da han onsdag formiddag stod foran en dommer ved Retten i Odense.

Her var han tiltalt for underslæb for 6.683.762 kroner begået i 2014 og 2015. Han overførte pengene fra dødsboer til sin klientkonto og brugte siden selv pengene til blandt andet at dække udgifter til Skat.

Han hævede også penge til at gå på kasino i håb om at kunne vinde nok til at dække den efterhånden endnu større gæld. Han vandt også penge.

Til sidst bristede det hele for ham, og han kunne ikke se sig ud af de økonomiske problemer.

Erling Halskov har tidligere forklaret, at han ikke led af ludomani, og at pengene ikke blev brugt på luksus men alene til gæld forskellige steder, ligesom han stadig har en verserende skattesag.

Mens bedrageriet stod på, havde advokaten ikke selv noget samlet overblik over omfanget, og over hvor mange millioner det var løbet op i.

I retten har han forklaret, hvordan det særligt var i de sidste tre-fire måneder, før han meldte sig til politiet, at det eskalerede.

Erling Halskov har været advokat i 28 år. I retten forklarede han nøje om de problemer, der opstod, og som var årsag til, at han brugte de penge, han var blevet betroet af sine klienter.

I juli 2015 meldte han sig selv på politigården og lagde alt frem af papirer og dokumenter. Det var dette, som endte ud i tilståelsessagen i retten.

Anklageren vil have Erling Halskov idømt tre års ubetinget fængsel, mens hans forsvarer talte for en fængselsdom på to et halvt år hvor et halvt år skal være ubetinget.

Advokaten har indtil nu været omfattet af navneforbud, men det blev ophævet ved retsmødets start efter anmodning fra Fyens Stiftstidende.

Der falder først dom fredag formiddag.

Vi vælger at skrive navnet på Erling Halskov, fordi han har haft en betroet stilling, som han har misbrugt, ligesom han har haft penge, som han var blevet betroet fra dødsboer, som han misbrugte.